**Caser om grenser - tropp/roverlag**

**Respekt**

* Er det greit for jenter å gå med bikinioverdel på leir? Og med bar overkropp for gutter? Er det greit for jenter å gå med bikini over og underdel på leir? Er det greit for gutter å gå i bar overkropp og badeshorts på leir?
* Er det greit å legge ut bilder av andre på Facebook eller Instagram?
* Om man kler seg utfordrende må man regne med å bli tafset på.
* Hvis en gutt tar ei jente på rumpa, kan hun slå tilbake.
* Når noen snubler bein av deg, er det greit å dytte tilbake.
* Når noen snakker stygt til deg, er det greit å slå. Hva med true med å slå?
* Er det greit å si noe om andre på nett som du ikke vil si ansikt til ansikt?

**Klemmekultur**

Problemstilling: I mange miljøer blant speidere og speiderledere er det vanlig å klemme hverandre.

Spør speiderne:

* Er dette alltid greit?
* Når er det eventuelt ikke greit?

Gjennomføring som rollespill:

En speiderjente kommer inn i rommet hvor det sitter en speidergutt. De hilser, utveksler noen hyggelige ord og klemmer hverandre. Av samtalen kommer det fram at de ikke har sett hverandre på en stund på grunn av ferien.

Pause rollespillet og still spørsmålet: Er dette greit? Speiderne svarer.

Fortsett handlingen med at en mannlig leder kommer inn i rommet. Lederen spør om han også kan få en klem.

Spør igjen om det er greit. Er svaret avhengig av hvor gammel lederen er?

**Grensesetting**

Problemstilling: Markus og Julie har alltid gått på samme skole, Markus er ett år eldre. Nå går begge på ungdomsskolen. Siste gang på ungdomsklubben danset de sammen, og etter det har Markus vært mer interessert enn vanlig. En dag i friminuttet kommer han bort til Julie, tar henne på rumpa og holder rundt henne.

Gjennomføring som rollespill:

Fortell: *Markus og Julie har alltid gått på samme skole, Markus er ett år eldre. Nå går begge på ungdomsskolen.*

Julie sitter sammen med en venninne og prater i friminuttet. Hun forteller at i forrige uke danset hun og Markus sammen på ungdomsklubben, og etter det har Markus vært mer interessert enn vanlig.

Markus kommer bort til dem. Han legger en arm rundt skuldrene på Julie, så flytter han den på rumpa hennes.

Spør speiderne:

* Er dette en krenkelse av Julies personlige grenser?
* Hva ville dere gjort i denne situasjonen?
* Er dette akseptabelt – i speideren, på skolen, i vennekretsen eller andre steder?

**Vennepress**

Problemstilling (kan med fordel gjennomføres som rollespill): Det er fredagskveld og Peter og Joshua sitter hjemme hos Kevin. De ser på fotball og spiser chips. Kevins foreldre skal på fest og har akkurat sagt hadet til guttene. Når de har gått finner Joshua frem noen øl fra bagen sin. Endelig, sier han og deler ut én til hver. Kevin tenker at det gjør jo ikke noe så lenge han rydder opp før mamma og pappa kommer hjem. Peter derimot vil egentlig ikke drikke øl, han synes ikke det er noe godt og liker ikke å gjøre noe ulovlig. Han sier ærlig ifra om dette, men vennene vil ikke høre på ham og sier at han må slutte å være så kjip og heller prøve å ha det gøy. De skal jo alle ta seg en øl, og de skal ikke fortelle noe til andre.

Spør speiderne:

* Hva synes dere om det guttene gjør?
* Er det greit å overtale noen til å gjøre noe de ikke er komfortable med?
* Hva hadde du gjort hvis du var Peter?

**Grensesetting**

Problemstilling: Siri trengte mye omsorg da hun begynte på speideren som 10-åring, og likte å sitte på fanget til de store guttene. Nå er Siri 14 år og vil fortsatt sitte på fanget.

* Er dette greit?
* Hva kan guttene gjøre for å unngå dette uten at Siri blir lei seg?

**Grenser**

Problemstilling: En del jenter i 12-14-årsalderen ser ut og oppfører seg som om de er eldre. På speiderarrangementer liker de å henge sammen med eldre gutter som ikke nødvendigvis

vet hvor gamle de virkelig er.

* Er dette greit?
* Hvordan kan en speiderleder sette grenser i slike situasjoner og ta opp problemet med speiderne på en respektfull måte?

**Vennskap**

En leder ser en 13 år gammel speidergutt som er tydeligvis lei seg, og mistenker at det har skjedd noe i patruljen hans. Lederen prøver å prate med ham, men han blir sint og sier: ”Jeg hater at ledere skal alltid blander seg inn og tvinger folk til å si alt som har skjedd”. Lederen bestemme seg for å spørre ut peffen om hva som har skjedd.

* Er det lederen gjør greit?
* Når bør ledere og foreldre ta tak i ting og når bør de la være?

**Kjønnsroller**

Problemstilling: I skolegården spiller ofte guttene fotball eller bandy. Jentene gjør andre ting. Men Susanne liker faktisk å spille fotball, og innimellom vil hun være med. Når hun spør sier guttene at hun ikke får være med fordi hun er jente.

* Er dette greit?
* Hvem er det som tråkker over hvem sine grenser?
* Hva ville dere gjort i denne situasjonen?